Elisabeth Hesselblad

Maria Elisabeth Hesselblad (født 4. juni 1870 i Fåglavik i Västergötland i Sverige, død 24. april 1957 i Roma) var en svensk katolsk birgittinernonne.

I 1987 innledet pave Johannes Paul II hennes helgenkåringsprosess som i 2000 førte til hennes saligkåring. 15. desember 2015 ble det meldt at hun ville bli helligkåret, noe som skjedde 4. juni 2016.

I 2004 fikk hun posthumt utmerkelsen Rettskaffen blant nasjonene av staten Israel for sitt arbeide med å beskytte jøder under andre verdenskrig.

Liv og virke

Bakgrunn 
Elisabeth Hesselblad var datter av landhandleren Robert Hesselblad og Catharina Petersdotter Dag. Familien var luthersk; Elisabeth ble døpt juli 1870. I barndommen flyttet familien hyppig. I 1886 dro Elisabeth Hesselblad til Karlsborg for å finne arbeid der.

I 18-årsalderen emigrerte hun til USA, der hun arbeidet som sykepleierske. I USA ble hun kjent med Den katolske Kirke gjennom de mange irske innvandrerne – mange av dem var hennes pasienter som var kommet til skade ved byggearbeidene på den nye katolske katedralen St. Patrick i New York City. I USA konverterte hun også til den katolske kirke, ved kondisjonell dåp i Washington, D.C., etter konvertittundervisning hos jesuittene.

Stifter av Birgittasøstrenes svenske orden 
Etter et religiøst kall grunnla hun i Roma i 1911 Birgittasøstrene, en ny birgittinsk kongregasjon. Den 9. september 1911 tok hun imot tre unge engelske noviser. Etter ett år måtte hun flytte til et annet hus i Roma, og kommuniteten skulle komme til å bo på ulike adresser i byen frem til 1930. Fra 1931 har moderhuset vært i Birgittahuset (italiensk: Casa di Santa Brigida) ved Piazza Farnese i Roma. Dette var den hellige Birgittas gamle hus som med tiden var overtatt og bebodd av polske karmelittsøstre.

Denne såkalte svenske gren av Birgittinerordenen har i dag (2015) over 50 kloster i forskjellige land. Den finnes representert i Norge på Tiller i Trondheim.

Under andre verdenskrig arbeidet Elisabeth Hesselblad i Roma for å skjule jøder som stod i fare for å bli deportert til konsentrasjonsleirer etter at tyskerne okkuperte byen i oktober 1943. Det var pave Pius XII som ved muntlige budskap overbragt med kurerer fritok klosterordnene fra klausurbestemmelsene slik at de lettere skulle kunne ta inn jødiske forfulgte. Jødene ble skjult i Casa Santa Brigida, som ligger like ved det området i byen der svært mange jøder bodde.

I årene 1945-46 hjalp hun de fattige med de forsyningene hun mottok fra Sverige. Før og etter andre verdenskrig prøvde både nazister og kommunister å beslaglegge klosterets eiendommer. Men begge gruppene ga seg frivillig da de traff Elisabeth personlig. Kommunistene ba til og med om unnskyldning og kysset hennes føtter.

Hun døde i 1957 i Casa di Santa Brigida.

Referanser

Litteratur 
 Agneta af Jochnick Östborn: För Sverige har jag skänkt Gud mitt liv! Elisabeth Hesselblads kallelse och birgittinska mission i Sverige, Artos, Skellefteå 1999
 Kallad till helighet: saliga Elisabeth Hesselblad, Catholica, Vejbystrand 2000
 Lars Cavallin: "Moder Maria Elisabeth Hesselblad OSsS från Fåglavik - pionjär för modernt klosterliv i Sverige" i Johnny Hagberg (redaktör): Kloster och klosterliv i det medeltida Skara stift, Skara stiftshistoriska sällskap 2007
 Aldo Maria Valli:  La ragazza che cercava Dio. Vita di Maria Elisabetta Hesselblad, Ancora Libri, 2012

Eksterne lenker 
 Nettsted for birgittasøstre av den svenske grenen

Rettskafne blant nasjonene

Svenske birgittinere
Saligkårede
Personer fra Herrljunga kommun